b'\n_START_ARTICLE_\nSavihipnoz\xc4\x97\n_START_PARAGRAPH_\nSavihipnoz\xc4\x97, autohipnoz\xc4\x97 (gr. autos - pats + hypnos - miegas) \xe2\x80\x93 tokia hipnoz\xc4\x97s forma, kai hipnotizuojantysis (hipnotizuotojas) tuo pat metu yra ir hipnotizuojamasis (hipnotizantas)._NEWLINE_Save hipnotizuoti yra daug sunkiau negu kitus, kadangi tuo pat metu turi b\xc5\xabti tinkamai atliekami abu vaidmenys. Hipnoz\xc4\x97s procesas ir sugestij\xc5\xb3 pasirinkimas \xc5\xa1iuo atveju veiksmingesnis, kadangi niekas geriau ne\xc5\xbeino u\xc5\xbe pat\xc4\xaf \xc5\xbemog\xc5\xb3, kas \xc5\xa1iuo metu jau\xc4\x8diama, kokie vaizdiniai kokius poj\xc5\xab\xc4\x8dius sukelia ir kaip jie veikia \xc5\xbemogaus s\xc4\x85mon\xc4\x99 ir pas\xc4\x85mon\xc4\x99.\n_START_SECTION_\nForma\n_START_PARAGRAPH_\nNesvarbu, ar kalbama tyliai, pa\xc5\xa1nib\xc5\xbedomis, mintyse, galvojama garsiai ar tyliai, tai turi tam tikr\xc4\x85 poveik\xc4\xaf. Jis gali b\xc5\xabti i\xc5\xa1tirtas, bet neb\xc5\xabtinai s\xc4\x85moningai kontroliuojamas._NEWLINE_Sugestijos yra individualaus m\xc4\x85stymo produktai, tod\xc4\x97l turi atitinkam\xc4\x85 emocin\xc4\xaf atspalv\xc4\xaf, kuris s\xc4\x85lygojamas i\xc5\xa1orini\xc5\xb3 potyri\xc5\xb3, suvokimo poj\xc5\xab\xc4\x8di\xc5\xb3. Kadangi s\xc4\x85mon\xc4\x97 yra intencionali, ji visada yra nukreipta \xc4\xaf tam tikrus dalykus, mintis. Autohipnoz\xc4\x97s metu svarbu yra tai, kad tam tikri vaizdiniai ir afirmacijos pasiekt\xc5\xb3 pas\xc4\x85mon\xc4\x99 ir \xe2\x80\x93 idealiu atveju \xe2\x80\x93 joje \xc4\xafsitvirtint\xc5\xb3._NEWLINE_Jei klausomasi garso \xc4\xafra\xc5\xa1\xc5\xb3, kuriuose girdimas savas balsas, tai laikoma jau hipnoze, o ne savihipnoze. Pastarosios atveju sugestijos turi b\xc5\xabti generuojamos \xc4\x8dia ir dabar, nes taip jos gali veiksmingiau \xc4\xafsivyrauti s\xc4\x85mon\xc4\x97je.\n_START_SECTION_\nS\xc4\x85lygos\n_START_PARAGRAPH_\nKaip ir hipnoz\xc4\x97s atveju pasirinkta vieta turi b\xc5\xabti rami, be i\xc5\xa1orini\xc5\xb3 trikdym\xc5\xb3. Pernelyg didelio nuovargio atveju gali b\xc5\xabti u\xc5\xbemiegama vos prasid\xc4\x97jus pirmosioms savi\xc4\xaftaigos formul\xc4\x97ms. I\xc5\xa1 transo b\xc5\xabsenos pereinama \xc4\xaf miego b\xc5\xabsen\xc4\x85. Tai n\xc4\x97ra pavojinga._NEWLINE_Sugestij\xc5\xb3 turinys ir poveikis savihipnoz\xc4\x97s metu neturi b\xc5\xabti vertinamas. Kiekvienas vertinimas s\xc4\x85lygoja min\xc4\x8di\xc5\xb3 t\xc4\x97km\xc4\x99 ir vidin\xc4\xaf kalb\xc4\x97jim\xc4\x85, aktyvuojama s\xc4\x85mon\xc4\x97. Hipnoz\xc4\x97s metu svarbu i\xc5\xa1likti s\xc4\x85mon\xc4\x97s b\xc5\xabsenoje, bet tiesiogiai kartu veikti ir pas\xc4\x85mon\xc4\x99. Abejon\xc4\x97s tampa antisugestijomis, afirmacijos tampa neveiksmingomis.\n_START_SECTION_\nPrad\xc5\xbeia\n_START_PARAGRAPH_\nPrad\xc4\x97jus praktikuoti savihipnoz\xc4\x97s technik\xc4\x85, prad\xc5\xbeioje nereikia kelti dideli\xc5\xb3 reikalavim\xc5\xb3 ir l\xc5\xabkes\xc4\x8di\xc5\xb3. Su vis did\xc4\x97jan\xc4\x8dia patirtimi ir \xc4\xafg\xc5\xabd\xc5\xbeiais pavyksta vis lengviau pasiekti hipnotinio transo b\xc5\xabsen\xc4\x85. Meditavimo ar autogenin\xc4\x97s treniruot\xc4\x97s patirtis \xc5\xa1iuo atveju labai praver\xc4\x8dia. Mentalinis psichikos treniravimas n\xc4\x97ra lengvesnis u\xc5\xbe \xc5\xbemogaus fizinio lavinimosi proces\xc4\x85. Tod\xc4\x97l pa\xc5\xbeanga pastebima palaipsniui, o ne i\xc5\xa1 karto, po pirmos treniruot\xc4\x97s.'